TTK/4323/1 (2020)

3/2020. (03.15.) számú dékáni utasítás

az Eötvös Loránd Tudományegyetem Természettudományi Karon 2020. március 23-tól kezdődő távolléti oktatás bevezetéséhez szükséges intézkedésekről

Az Egyetem Szervezeti és Működési Szabályzat I. kötet (Szervezeti és Működési Rend) 3. § (5) bekezdésében foglalt felhatalmazás alapján, az ELTE Járványügyi Operatív Koordináló Testület (a JOKT) 2020. március 13-án, az új típusú koronavírus járványos terjedése miatt Magyarország Kormánya által kihirdetett veszélyhelyzet miatt szükséges intézményi kötelezettségek végrehajtásáról szóló tájékoztató (a továbbiakban JOKT Tájékoztató[[1]](#footnote-1)) távolléti oktatásra vonatkozó rendelkezései Természettudományi Karon történő végrehajtása érdekében az alábbi utasítást adom ki:

1. A JOKT Tájékoztató I. 3. pontja alapján a Természettudományi Kar 2020. március 23-ától ellenkező rendelkezésig távolléti oktatásra áll át. A Kar elsődleges célja a távolléti oktatás során is a hallgatók támogatása a kurzusok teljesítésében, ennek érdekében az elektronikus tananyagok összeállítása/ kidolgozása, valamint a távolléti oktatás módszerének kiválasztása folyamán biztosítani kell a kurzus teljesíthetőségét.
2. A JOKT Tájékoztató II. részében tartalmazza a távolléti oktatás elveit, azzal, hogy a tavaszi szünetben részletes tájékoztató kerül kiadásra. A távolléti oktatásra történő felkészülés megkezdéséhez a jelen utasítást adom ki, azzal, hogy amennyiben jelen utasítás hatálybalépését követően kiadásra kerülő JOKT tájékoztató, vagy más egyetemi szintű rendelkezés jelen utasításban foglalt rendelkezésekkel ellentétes intézkedést léptet hatályba, az adott kérdésben a JOKT rendelkezése alkalmazandó.

1. Valamennyi kurzus tananyagát távolléti oktatásban kell a hallgatók részére biztosítani, egyetlen kurzus sem valósítható meg a hallgató személyes jelenlétével, sem az Egyetem épületeiben, sem az Egyetem épületein kívül.
2. Valamennyi oktató kötelessége, hogy március 23-ig kidolgozza kurzusának távolléti oktatás formájában történő módszertanát, és biztosítsa március 23-ától folyamatosan a tananyagok hozzáférését a hallgatók számára.
3. A távolléti oktatás módját és eszközét a JOKT tájékoztató, és jelen utasításban foglalt keretek között az adott oktató maga választja meg. A távolléti oktatáshoz az alábbi oktatást támogató alkalmazások, programok használhatóak: elsősorban Canvas[[2]](#footnote-2), ezen túl Moodle, Neptun Meet Street. A hallgatókkal történő konzultációhoz, valamint a gyakorlati foglalkozások valós idejű megtartásához a Microsoft Office Teams használata támogatott[[3]](#footnote-3). Egyéb eszköz, program használatához sem az Egyetem, sem a Kar technikai és módszertani támogatást nem tud biztosítani. Az adott kurzus esetében alkalmazandó programról, alkalmazásról és a távolléti oktatás módjáról a kurzust oktató munkatársnak legkésőbb 2020. március 22-ig tájékoztatnia kell a kurzus hallgatóit.
4. Az oktatásban részt vevő valamennyi munkatársnak választása szerinti program alkalmazását a távolléti oktatás megkezdéséhez szükséges mértékben 2020. március 23-ig, jelen utasítás hatálybalépését követő két hét elteltével pedig teljes körűen el kell sajátítania, elsősorban önképzéssel, a program írásos dokumentációja alapján. A Kar hosszú távú célja az ELTE által támogatott Canvas rendszerre történő áttérés, ennek érdekében az oktatásban részt vevő valamennyi munkatársnak a Canvas rendszer használatát jelen utasítás hatályba lépésétől számított egy hónapon belül el kell sajátítania. A Canvas használatának támogatása érdekében az intézetek igazgatói valamennyi intézetben kijelölik az(oka)t a programot magas szinten ismerő kollégá(ka)t, akik az oktatóknak szükséges esetben segítséget nyújtanak.
5. Az oktató a jelen utasítás szerint általa választott program alkalmazásával teszi a kurzus hallgatói számára a tananyagot online formában elérhetővé. A rendelkezésre bocsátott tananyag formátumát az érintett oktató választja meg. A megadott tananyag jegyzet, e-könyv, elektronikus folyóirat, demonstrációs videó, hanggal ellátott, vagy hang nélküli diasor[[4]](#footnote-4), előadás felvétele, vagy gyakorlat esetében élő közvetítés alkalmazásával történhet. Valamennyi esetben pontosan meg kell határozni a számonkérésre kerülő tananyagot (pl. oldalszámok megadásával).[[5]](#footnote-5) Számonkérésre csak az így megadott tananyag kerülhet.
6. Törekedni kell arra, hogy a távolléti oktatás megkezdését követően először az elméleti kurzusok, ismeretek átadása történjen meg.
7. Az előadások élő közvetítéssel (streamelés) nem tarthatók meg a JOKT tájékoztató alapján, de előre felvett videóanyagok megosztása lehetséges.
8. A laboratóriumi gyakorlatok, terepgyakorlatok esetében olyan minimális programot kell kidolgozni (például demonstrációs videók, mérés jellegű feladatoknál kiértékelendő adatsorokat), amellyel az adott gyakorlat abban az esetben is teljesíthető a szorgalmi időszak végéig (2020. május 15.), ha már nem lesz mód több kontaktóra megtartására ebben a félévben. Gyakorlati foglalkozások valós idejű megtartása a kurzus tanrendben szereplő időpontjában, online formában is történhet.
9. Amennyiben valamely kurzus jellege miatt az távolléti oktatás formájában a 10. pont szerinti minimális program kidolgozásával sem teljesíthető, mert a hallgató személyes jelenléte elengedhetetlenül szükséges lenne, a dékán a kurzus távolléti oktatásban történő megtartásának kötelezettsége alól felmentést adhat, és mivel kontaktóra sem tartható meg, ezért az ilyen kurzus elhagyott tanegységnek minősül. A részletes indokolással ellátott kérelmet az intézetigazgató/ Környezettudományi Centrum vezetője legkésőbb 2020. március 18-án 12 óráig terjeszti az oktatási dékánhelyettes útján a dékán elé.
10. Valamennyi oktatónak ki kell dolgoznia a számonkérésekhez szükséges online kérdésbázist, tesztkérdés, esszékérdés, vagy a kettő kombinációja formájában. A korábbi rend szerint 2020. március 12-től tervezett jelenléti beszámolók, zárthelyi dolgozatok, szakdolgozatvédések, időközi vizsgák stb. rendjének kari irányelveit a későbbiekben állapítjuk meg, a vonatkozó egyetemi rendelkezések kibocsátását követően.
11. A labor- és terepmunkaigényes szakdolgozatok esetében a témavezető olyan témamódosítást dolgozzon ki, melyet a hallgató távolról, önállóan is el tud végezni, és a hallgató személyes jelenléte nem szükséges. A szakdolgozatok és diplomamunkák értékelését nem ronthatja le az elmaradt  labor- és terepmunka.
12. A jelen utasítás a kihirdetésének napján lép hatályba. Jelen utasítás végrehajtása érdekében az intézetigazgatók, valamint a Környezettudományi Centrum vezetője az intézetre/Környezettudományi Centrumra vonatkozó tájékoztatót, feladatkiosztást tehet közzé.

Budapest, 2020. március 15.

Dr. Kacskovics Imre s. k. dékán

1. <https://www.elte.hu/dstore/document/4606/ELTE-JOKT-2020-03-12.pdf> [↑](#footnote-ref-1)
2. [segédlet](https://www.elte.hu/elearning/oktatas-online-terben?m=576) a Canvas tanulásmenedzsment rendszerhez, a legfontosabb e-learning műveleteket áttekintése egy egyetemi félév eseményeihez igazodva [LMS gyorssegéd](https://www.elte.hu/elearning/lms)

   [E-learning GYIK](https://www.elte.hu/elearning/gyik) [↑](#footnote-ref-2)
3. Microsoft Teams esetén a csoportok karon történő kezelésének felelőse Ágasvári Zsolt (Tanulmányi Hivatal). [↑](#footnote-ref-3)
4. [hangos kísérőszöveg rögzítése PowerPoint fájlhoz](https://support.office.com/hu-hu/article/hangos-k%C3%ADs%C3%A9r%C5%91sz%C3%B6veg-r%C3%B6gz%C3%ADt%C3%A9se-a-powerpoint-bemutat%C3%B3ban-232d5fec-fc90-4abb-9332-c469d336d947) [↑](#footnote-ref-4)
5. A távolról elérhető könyvek, folyóiratok listája itt elérhető: <https://ttk.elte.hu/content/otthonrol-elerheto-konyvek-folyoiratok.t.2951>. [↑](#footnote-ref-5)